# Biblia/Efesoarrei

EFESOARREI GUTUNA
Agurra

## 1. atala

$^1$ Nik, Paulok, Jainkoak hala nahirik, Kristo Jesusen apostolu naizen honek, Efeson bizi zareten fededunoi, Kristo Jesusengan sinesten duzuenoi, idazten dizuet. $^2$ Jainko gure Aitak eta Jesu Kristo Jaunak eman biezazkizuete grazia eta bakea.
Jainkoaren salbamen-asmoa
$^3$ Goretsia izan bedi Jainkoa, Jesu Kristo gure Jaunaren Aita, zeruan, Kristoren bitartez, Espirituaren ondasun oroz bedeinkatu gaituena!
$^4$ Kristorengan aukeratu gintuen mundua mundu izan baino lehen, haren aurrean santu eta akasgabe izan gaitezen maitasunez.
$^5$ Bere onginahiak eraginda ordutik zuen erabakia, Jesu Kristoren bitartez gu seme-alabatzat hartzea,
$^6$ bere Seme maitearengan eskuzabal eman digun dohain zoragarria berarentzat gorespen-kantu bihur dadin.
$^7$ Semeak bere heriotzaz askapena eta bekatuen barkamena lortu dizkigu, Jainkoaren eskuzabaltasun agorrezinaren erakusgarri;
$^8$ bere eskuzabaltasunaren dohainak oparo isuri ditu gure gainera, jakinduria eta ezaguera oroz gu hornituz.
$^9$ Bere asmo ezkutua, bere onginahiaz erabakia zuen asmoa, ezagutarazi digu:
$^{10}$ historia bere betetasunera eramatea, gauza guztiak, nola zerukoak hala lurrekoak, Kristo buru dela, batean bilduz.
$^{11-12}$ Honen bitartez gara oinordeko gu ere, lehendik Mesiasengan itxaropen genuenok, gauza guztiak berak nahi bezala egiten dituen Jainkoak aurrez aukeratu baikaitu bere asmoaren arabera, bere aintzaren gorespen-kantu izan gaitezen.
$^{13}$ Eta zuek ere egiaren mezua, salbatzen zaituzten berriona, entzun eta Kristorengan sinetsi duzuenok, aginduriko Espiritu Santuak zigiluz bezala markatu zaituzte;
$^{14}$ Espiritua da hartuko dugun ondarearen garantia, harik eta Jainkoak bere egin duen herria askapen osora iritsi arte eta haren aintzaren gorespen-kantu izan gaitezen arte.
Kristo gure Jaunaren nagusigoa
$^{15}$ Horregatik, Jesus Jaunarengan nola sinesten duzuen eta fededun guztiak nola maite dituzuen jakinik, $^{16}$ etengabe ari natzaio Jainkoari zuengatik eskerrak ematen, ene otoitzetan zuetaz oroituz.
$^{17}$ Jesu Kristo gure Jaunaren Jainkoak, aintza guztia dagokion Aitak, jakinduria eta goi-argia eman diezazkizuela, bera zer-nolakoa den sakonki ezagutzeko. $^{18}$ Argi ditzala zuen barruko begiak, jakin dezazuen zer itxarotera deitu zaituzten, zeinen zoragarria den fededunentzat ondare gisa prestatua duen aintza $^{19-20}$ eta zeinen handia den sinestedunen alde erabiltzen duen bere ahalmena. Indar ahaltsu hori Kristorengan erakutsi zuen Jainkoak, hura hilen artetik piztu eta zeruan bere eskuinaldean eserarazi zuenean. $^{21}$ Munduko aginte, botere, indar eta nagusigo ororen gainetik eta, mundu honetan ez ezik, datorren munduan ere aipagarri den edozeinen gainetik ezarri zuen. $^{22}$ Dena jarri du Jainkoak Kristoren oinazpian, eta berau egin du denen gainetik Elizaren buru. $^{23}$ Eliza haren gorputza da, unibertsoa erabat betetzen duen Kristok erabat betea.
Kristok dohain hutsez salbatu

## 2. atala

$^1$ Zuei dagokizuenez, hilik zeundeten zeuen hutsegite eta bekatuetan, $^2$ hori baitzen zuen jokabidea garai batean, mundu honen joerei jarraituz: munduan agintzen duten indarren buruzagiaren menpeko zineten, jende errebeldeagan ari den espirituaren menpeko. $^3$ Gu guztiok ere hala bizi izan ginen lehen: geure giza grina txarrei jarraituz, geure grina eta burutapen gaiztoek agindutakoa betez; izatez, guk ere Jainkoaren zigorra merezi genuen, beste guztiek bezala. $^4$ Baina Jainkoak, hain baita errukitsua eta halako maitasun neurrigabez maitatu baikaitu, $^5$ geure bekatuengatik hilik geundelarik, bizia eman zigun Kristorekin batera --onginahi hutsez salbatu zaituzte!--; $^6$ eta Kristo Jesusekin batera eta berarengan piztu gintuen eta zeruetan eserarazi. $^7$ Horrela, Kristo Jesusengan gurekiko hain ona izanez agertu nahi izan die datozen gizaldiei zeinen ugaria eta eskuzabala den bere onginahia. $^8$ Dohain hutsez zarete salbatuak sinesmenaren bidez; eta hau ez dator zuengandik, baizik eta Jainkoaren emaitza da; $^9$ ez dator egintzetatik, inor harro ez dadin. $^{10}$ Izan ere, Jainkoak eginak gara; Kristo Jesusengan sortu gaitu, on egiten saia gaitezen, Jainkoak guretzat aurrez erabakia zuen bezala.
Kristo bakegile eta batasungile
$^{11}$ Zuei, jaiotzaz jentil zaretenoi, juduek, gorputzean egina duten erdainkuntzagatik <<erdainduak>> diren horiek, <<erdaingabe>> deitzen zizueten. Ez ahaztu $^{12}$ lehenago ez zenutela Mesiasik, ez eta parterik ere Israel herriko eskubideetan; ez zenutela zerikusirik Jainkoaren agintzari eta itunekin, eta itxaropenik gabe eta Jainkorik gabe bizi zinetela munduan. $^{13}$ Orain, berriz, Kristo Jesusenak eginik, garai batean urruti zinetenok, hurbildu egin zarete Kristoren heriotzari esker.
$^{14}$ Izan ere, Kristo da gure bakea. Bat egin ditu berak bi herriak, bereizten zituen etsaigoaren hesia deseginez. Bere gorputzean $^{15}$ baliogabetu egin du legea bere agindu eta arauekin, eta bi herriekin gizadi berri bakarra sortu du bere baitan, bakeak eginez. $^{16}$ Bi herriak Jainkoarekin adiskidetu ditu eta gurutzeko heriotzaren bidez gorputz bakar batean elkartu, beraien arteko etsaigoa suntsituz. $^{17}$ Bere etorrerarekin bakearen berriona hots egin zigun: bakea zuei, urruti zinetenoi, eta bakea hurbil zirenei. $^{18}$ Zeren bai batzuk eta bai besteok hurbil baikaitezke Aitarengana Espiritu berarengan elkarturik.
$^{19}$ Ez zarete, beraz, ez arrotz, ez atzerritar, Jainkoaren herriko kide baizik eta Jainkoaren familiako, $^{20}$ apostolu eta profeten oinarri gainean eraikiak, Kristo Jesus bera giltzarri delarik. $^{21}$ Kristo Jaunarengan ongi finkaturik, eraikin osoa haziz doa, Jainkoari sagaraturiko tenplu bihurtzeraino. $^{22}$ Kristoren bitartez, eraikinaren parte zarete zuek ere besteekin batera, Espirituak eraginda Jainkoaren bizileku bihurtzeraino.
Paulok Jainkoaren asmo ezkutua hots egin

## 3. atala

$^1$ Hori dela eta, ni Paulo, jentil zaretenon onerako Kristo Jesusen preso naizen hau... $^2$ Jakingo duzue, noski, Jainkoak bere onginahian zuekiko eman didan eginkizuna; $^3$ agerpenez jakinarazi zidan bere asmo ezkutuaz ari natzaizue, goraxeago laburki idatzia dizuedanaz, alegia. $^4$ Hori irakurriz, bada, ikus dezakezue nola ulertzen dudan nik Kristoren misterioa. $^5$ Misterio hau ez zitzaien iragandako gizaldiei jakinarazi; orain, ordea, Espirituaren bidez bere apostolu santuei eta profetei agertu die Jainkoak. $^6$ Eta hauxe da Jainkoaren asmo ezkutua: Kristo Jesusen bitartez eta berrionari esker, jentilok oinordekide izatea, Kristorekin gorputz bat bera osatzea eta agintzari beraren partaide izatea. $^7$ Berrion honen zerbitzari egin nau Jainkoak onginahi hutsez, bere ahalmen indartsuaz eman didan dohainez. $^8$ Neuri, fededun guztien artean txikiena naizen honi, dohain hau eman zait: Kristoren neurrigabeko aberastasuna jentilei hotsegitea, $^9$ eta Jainkoarengan, gauza guztien egileagan, betidanik gordea zegoen asmo ezkutua nola ari den betetzen guztiei argi erakustea. $^{10}$ Horrela, agerian jartzen zaie orain, Elizaren bitartez, zeruetako aginte eta botereei Jainkoaren era guztietako jakinduria, $^{11}$ aurrez betidanik berak zuen eta Kristo Jesus gure Jaunarengan bete duen asmoaren jakinduria. $^{12}$ Kristori esker eta beronengan dugun sinesmenaren bitartez ausartzen gara konfiantza osoz Jainkoarengana hurbiltzera. $^{13}$ Ez galdu, bada, adorea zuengatik jasaten ditudan atsekabeak direla eta, hauexek baitituzue zeuen aintza.
Aitari eskari-otoitza
$^{14}$ Horregatik, belauniko jartzen naiz Aitaren aurrean, $^{15}$ bai zeruan eta bai lurrean familia ororen sorburu denaren aurrean, $^{16}$ eta hau eskatzen diot: bere aintzaren aberastasunari dagokionez, sendo zaitzatela Espirituaren indarrez, barrutik hazi zaitezten; $^{17}$ bizi dadila Kristo zuen bihotzetan sinesmenaren bidez eta izan dadila maitasuna zuen bizitzaren erro eta oinarri. $^{18}$ Horrela ulertu ahal izango duzue, fededun guztiekin batera, zeinen zabal eta luze, garai eta sakon den Kristoren maitasuna; $^{19}$ ezaguera ororen gainetik dagoen maitasun hori ezagutuko duzue, horrela Jainko-izateaz erabat betez joan zaitezten.
$^{20}$ Jainkoari, guregan darabilen bere indarraz gauza guztiak guk eska nahiz pentsa dezakegun baino askoz hobeki egin ditzakeenari, $^{21}$ aintza Elizan eta Kristo Jesusengan, gizaldiz gizaldi eta menderen mendetan. Amen.
Erabateko batasuna

## 4. atala

$^1$ Nik, Jaunarengatik preso nagoen honek, hartu duzuen deiari dagokionez bizi zaiteztela eskatzen dizuet. $^2$ Izan apal, otzan eta jasankor, elkar maitekiro eramanez. $^3$ Saia zaitezte Espirituak ematen duen batasunari eusten, elkartzen zaituzten bakeaz. $^4$ Bat bakarra da gorputza eta bat bakarra Espiritua, egin zaizuen deiari dagokion itxaropena ere bat bakarra den bezala; $^5$ bat bakarra Jauna, bat bakarra sinesmena, bat bakarra bataioa, $^6$ bat bakarra guztien Jainkoa eta Aita, guztien gainetik dagoena, guztien bidez ari dena eta guztiengan bizi dena.
Dohain ezberdinak
$^7$ Baina gutariko bakoitzak Kristok eman nahi izan dion neurrian hartu du dohaina. $^8$ Horregatik dio Liburu Santuak:
Gorenera igo zenean, gatibuak berekin eraman zituen eta gizakiei dohainak eman zizkien.
$^9$ Igo zela esatean, zer esan nahi du, aurrez beheko lur honetara jaitsi zela baizik? $^{10}$ Jaitsi zen hura, zeru gorenera dena betetzera igo dena bera da. $^{11}$ Bera da batzuk apostolu egin zituena, beste batzuk profeta, beste batzuk berrionaren hotsegile, beste batzuk artzain eta irakasle.
$^{12}$ Horrela, gai egiten ditu fededunak beren zerbitzu-lanerako eta Kristoren gorputza hazarazteko, $^{13}$ harik eta denok elkarrekin sinesmen eta Jainkoaren Semearen ezagutza berbera izan arte, heldutasun beteko pertsona, Kristoren betetasunaren neurriko izatera iritsi arte. $^{14}$ Ez gaitezen haur izan, edozein irakaspen-haizek astinduak eta harat-honat eramanak, uste okerretan erorarazteko trebe den jende maltzurrak engainatuak. $^{15}$ Alderantziz baizik, maitasunean benetakoak izanez, hazi gaitezen gauza guztietan, Kristori gero eta gehiago egokituz. Bera da burua $^{16}$ eta berak ematen dizkio gorputz osoari barne-lotura eta batasuna, atal guztiek, bakoitzak bere jarduera bereziaren arabera, gorputz osoaren alde egiten duten elkarlanaren bitartez; horrela, gorputza haziz eta maitasunean osoki eraikiz doa.
Bizitza zaharretik berrira
$^{17}$ Hona, bada, zer esaten eta zinez eskatzen dizuedan Jaunaren izenean: ez zaiteztela bizi sinesgabeak bizi diren bezala; buruarinak dira $^{18}$ eta adimena ilundua dute; Jainkoaren bizitzatik urruti bizi dira, beren burugogorkeriagatik ezjakintasunean murgilduak baitaude. $^{19}$ Zentzu morala galdurik, lizunkeriara jo dute, aseezineko antsiaz era guztietako bizioetara emanak bizitzeko. $^{20}$ Ez da hori Kristo ezagutzean zuek ikasi duzuena. $^{21}$ Entzun duzue, izan ere, hartaz hitz egiten eta, Jesusi dagokion egiazko irakaspenaren arabera, hau ikasi duzue: $^{22}$ alde batetik, zuen lehengo bizierari uko egin eta giza izaera zaharra, grina engainagarrien eraginez hondatua, erantzi egin behar duzuela; $^{23}$ eta, bestetik, zeuen gogo-bihotzak berritu $^{24}$ eta giza izaera berria, Jainkoaren irudira sortua, jantzi behar duzuela, Jesusen egiaren arabera biziera zuzena eta santua eramateko.
Bizitza berriaren eskakizunak
$^{25}$ Bazter ezazue, beraz, gezurra eta esan egia nork bere lagun hurkoari, guztiok elkarren atal baikara. $^{26}$ Haserretzen bazarete ere, ez heldu bekatu egiteraino; zuen haserreak ez beza eguzkia sartu arte iraun. $^{27}$ Ez eman inolako aukerarik deabruari. $^{28}$ Lapur denak ez dezala aurrerantzean ostu, saia dadila baizik bere eskuz lan egiten, beharrean dagoenari zer eman edukitzeko. $^{29}$ Ez bedi atera zuen ahotik hitz zakarrik, baizik eta, zerbait esan behar baduzue, ona eta egokia eta entzun dezatenen onerako izan dadila.
$^{30}$ Ez nahigabetu Jainkoaren Espiritu Santua, horrekin markatu baitzaituzte Jainkoak zigiluaz bezala, askapen-egunean zuek bereizteko. $^{31}$ Ez bedi izan zuen artean zakarkeriarik, ez haserrerik, ez gorrotorik, ez garrasirik, ez irainik, ez eta inolako gaiztakeriarik ere. $^{32}$ Izan zaitezte elkarrentzat on eta bihozbera, elkarri barkatuz, Jainkoak Kristoren bitartez barkatu dizuen bezala.

## 5. atala

$^1$ Izan zaitezte, beraz, Jainkoaren antzekoak, beraren seme-alaba maite zaretenez. $^2$ Bizi zaitezte maitasunean, Kristoren antzera, berak maite izan baikintuen eta bere burua gure alde eman baitzuen, Jainkoak atseginez onartzen duen oparitzat eskainiz. $^3$ Aipatu ere ez egin zuen artean lizunkeria edota inolako bizio eta gutiziarik, fededunei dagokienez; $^4$ ez eta gordinkeria, kirtenkeria edota zorakeriarik ere; hori guztia ez baita itxurazkoa. Aitzitik, eman eskerrak Jainkoari. $^5$ Zeren jakizue, lizun, zikin eta gutiziatsu bakar batek ere --halakoa sasijainkozalea baita-- ez duela Kristoren eta Jainkoaren erreinuko ondarean parterik izango.
Jokatu argiaren partaide bezala
$^6$ Ez zaitzatela inork argudio hutsalez lilura, horrexegatik pizten baita Jainkoaren haserrea errebeldeen aurka. $^7$ Ez izan halakoen kide. $^8$ Izan ere, garai batean ilunpetan bizi zineten; orain, aldiz, argitan bizi zarete, Jaunarekin bat eginik. Jokatu, beraz, argiaren partaide zaretenez; $^9$ argiaren fruitua onginahia, zintzotasuna eta egia oro dira. $^{10}$ Azter ezazue zer zaion Jaunari atsegin, $^{11}$ eta ez hartu parte ilunpetan bizi direnen alferrikako egintzetan; sala itzazue, ordea, $^{12}$ lotsagarri bai eta horiek isilean egin ohi dutena aipatzea ere. $^{13}$ Baina argiak salatzen duen guztia agerian gelditzen da, $^{14}$ eta agerian gelditzen dena argi bihurtzen. Horregatik esan ohi da:
Esna zaitez, lo zauden hori, jaiki hilen artetik eta Kristok argituko zaitu.
$^{15}$ Begira, bada, arretaz, nola zabiltzaten; ez jokatu ergel, zentzuz baizik, $^{16}$ egokieraz baliatuz, garai txarrak baititugu. $^{17}$ Ez izan, beraz, burugabe, baizik eta saiatu Jaunaren nahia zein den ulertzen. $^{18}$ Ez mozkortu, ardotik nasaikeria baitator; aitzitik, bete zaitezte Espirituaz, $^{19}$ zeuen artean salmoak, gorazarreak eta kantu inspiratuak abestuz. Kantatu eta egin gorazarre Jaunari bihotz-bihotzez, $^{20}$ gauza guztiengatik Jainko Aitari etengabe eskerrak emanez, Jesu Kristo gure Jaunaren izenean.
Senar-emazteak
$^{21}$ Izan zaitezte elkarren menpeko, Kristori diozuen begiruneagatik. $^{22}$ Emazteak izan daitezela beren senarren menpeko, Jaunaren menpeko bezala, $^{23}$ senarra emaztearen buru baita, Kristo Elizaren buru den bezala, bere gorputza den Elizaren salbatzaile delarik. $^{24}$ Eliza Kristoren menpeko den bezala, izan bitez emazteak ere denetan senarren menpeko.
$^{25}$ Senarrok, maita itzazue zeuen emazteak, Kristok ere Eliza maitatu eta beronen alde bere burua eman zuen bezala. $^{26}$ Bere burua eskainiz, sagaratu egin zuen Eliza, urez eta hitzaren indarrez garbituz. $^{27}$ Horrela prestatu zuen beretzat Eliza distiratsua, zikinik eta zimurrik edo antzeko deusik gabea, Eliza santu eta kutsagabea. $^{28}$ Era berean, senarrek ere beren gorputza bezalaxe maitatu behar dituzte emazteak. Emaztea maite duenak bere burua maite du. $^{29}$ Ez du inork bere gorputza gorrotatzen, baizik eta jaten eman eta zaindu egiten du, Kristok Elizarekin egiten duen bezala; $^{30}$ eta gu guztiok gorputz horren atal gara. $^{31}$ Horregatik, gizasemeak bere aitamak utziko ditu eta emazteari elkartuko zaio, eta biak bat izango dira. $^{32}$ Handia da misterio hau, eta nik Kristori eta Elizari loturik ikusten dut. $^{33}$ Dena dela, zuetariko bakoitzak maita beza emaztea bere burua bezala, eta emazteak izan biezaio begirune senarrari.
Guraso eta seme-alabak

## 6. atala

$^1$ Seme-alabok, izan zaitezte gurasoen esaneko, hori baita zuzena Jaunarenak direnentzat. $^2$ Ohoratu aitamak, hori baita berekin agintzari bat daraman lehen mandamendua, hau da: $^3$ Luzaroan bizi eta zoriontsu izan zaitezen lurraldean. $^4$ Gurasook, ez sumindu seme-alabak; hezi itzazue, ordea, Jaunari dagokion bezala irakatsiz eta zentzaraziz.
Nagusiak eta esklaboak
$^5$ Esklabook, izan mundu honetan nagusi dituzuenen esaneko, erabateko begirunez eta bihotz-bihotzez, Kristoren esaneko bezala; $^6$ ez jagolearen begiradapean edo gizakiei atsegin izateko bakarrik, Jainkoaren nahia gogoz betetzen duten Kristoren esklabo bezala baizik. $^7$ Bete ezazue gogo onez zeuen zerbitzua, Jaunarentzat bezala eta ez gizakientzat. $^8$ Badakizue, egindako ongiaren neurrian sarituko duela bakoitza Jaunak, esklaboa nahiz librea izan. $^9$ Zuek ere, nagusiok, joka ezazue era berean esklaboekin, mehatxurik egin gabe; hartu kontuan haien eta zuen nagusia zeruan dagoela, eta hark ez duela bereizkeriarik egiten.
Gaizkiaren aurkako borroka
$^{10}$ Bukatzeko, sendo zaitzatela Jaunak bere indar ahaltsuaz. $^{11}$ Har itzazue Jainkoak ematen dizkizuen armak, deabruaren maltzurkeriei aurre egiteko gai izan zaitezten. $^{12}$ Gure borroka, izan ere, ez da hezur-mamizko arerioen aurkakoa, goiko espiritu gaiztoen aurkakoa baizik, mundu ilun honetako aginte, ahalmen eta botereen aurkakoa. $^{13}$ Horregatik diotsuet: Hartu Jainkoak ematen dizkizuen armak, une txarrean gogor eutsi eta zailtasun guztiak, atzera egin gabe, gainditu ahal ditzazuen.
$^{14}$ Zutik, beraz! Lotu gerrikotzat egia, jantzi bularrekotzat zintzotasuna $^{15}$ eta oinetakotzat bakearen berriona zabaltzeko ardura. $^{16}$ Eduki beti besoan babeskitzat fedea, etsaiaren suzko geziak oro itzali ahal izateko. $^{17}$ Hartzazue burukotzat salbamena, eta ezpatatzat Espirituaren ezpata, hau da, Jainkoaren hitza.
$^{18}$ Egin otoitz eta eskariak etengabe, Espirituaren indarrez. Egon erne, beila eginez, fededun guztien alde erreguan lehiatsu; $^{19}$ bai eta nire alde ere, Jainkoak hitz egokia ahoan jar diezadan, berrionaren misterioa ausardiaz adierazteko. $^{20}$ Berrion honen bozeramaile naiz kate artean; Jainkoak ausardia eman diezadala, behar bezala hots egin dezadan.
$^{21}$ Nire gorabeherak eta zertan ari naizen zuek ere jakin ditzazuen, Tikiko anaia maite eta Jaunaren zerbitzari leialak emanen dizue guztiaren berri. $^{22}$ Horretarakoxe bidaltzen dizuet, nire berri eman diezazuen eta adorez bete zaitzaten.
$^{23}$ Jainko Aitak eta Jesu Kristo Jaunak eman diezazkietela senideei bakea eta maitasuna fedearekin batera. $^{24}$ Grazia Jesu Kristo gure Jauna maitasun iraunkorrez maite duten guztiekin. \z